Diari Oficial de la Generalitat Valenciana


Sumari del DOGV 9588, del 04-05-2023 (2023/4380)

RESOLUCIÓ de 20 d'abril de 2023, del director general de Qualitat i Educació Ambiental, per la qual s'aprova el Programa d'inspecció per al control i la prevenció de la contaminació a la Comunitat Valenciana 2023.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9588

Data del DOGV
:   04-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4380


Data del document
:   20-04-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 20 d'abril de 2023, del director general de Qualitat i Educació Ambiental, per la qual s'aprova el Programa d'inspecció per al control i la prevenció de la contaminació a la Comunitat Valenciana 2023. [2023/4380]  
Aprovat per la Resolució de data 13 de juny de 2022, de la consellera d'Agricultura, Desenvolupament Rural, Emergència Climàtica i Transició Ecològica, el Pla d'inspecció ambiental de la Comunitat Valenciana (2022-2026) i després de la finalització del Programa d'inspecció en matèria de qualitat ambiental de la Comunitat Valenciana per a l'anualitat 2022, aprovat per la Resolució de 21 de juny de 2022, del director de Qualitat i Educació Ambiental (DOGV 9372, 30.06.2022), és procedent aprovar el Programa d'inspecció per al control i la prevenció de la contaminació a la Comunitat Valenciana per a l'anualitat 2023.  
El Programa d'inspecció per al control i la prevenció de la contaminació 2023 s'elabora en compliment de l'article 30.2 del Reial decret legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació.  
  
Seguint les directrius del Pla d'inspecció ambiental de la Comunitat Valenciana, s'elabora aquest Programa d'inspecció per al control i la prevenció de la contaminació a la Comunitat Valenciana per a 2023.  
  
El Programa d'inspecció per a l'anualitat 2023 que s'aprova mitjançant aquesta resolució s'estructura en deu apartats amb el contingut que, en síntesi, s'indica a continuació.  
Una primera part introductòria, que exposa els antecedents que motiven l'elaboració del programa.  
Un segon apartat, sobre la normativa aplicable.  
En el tercer apartat es determina l'àmbit d'aplicació, geogràfic, temporal i material.  
En l'apartat quart es plasma la memòria corresponent a l'anualitat de 2022 i es proporcionen les dades de les actuacions realitzades i dels resultats obtinguts de les inspeccions in situ realitzades, i es diferencia entre les inspeccions programades, no programades i documentals, així com del nombre total d'instal·lacions inspeccionades que disposen d'autorització ambiental integrada, desglossades per epígrafs, d'instal·lacions sense AAI, del nombre de les instal·lacions a les quals s'ha incoat un procediment sancionador, així com de la tipologia de les infraccions detectades.  
De les actuacions realitzades en la tramitació de denúncies i procediments sancionadors, com a indicadors de l'activitat inspectora, de resultats i dades estadístiques que sintetitzen la informació respecte del nombre d'expedients i el seu desglossament per actuacions realitzades amb la indicació del nombre d'expedients gestionats durant l'any 2022, tant per denúncies presentades i en tràmit com als expedients incoats durant l'exercici 2022 i anteriors.  
S'incorporen les estadístiques de les inspeccions presencials realitzades per altres autoritats, amb la indicació de les denúncies interposades per la Policia Nacional adscrita a la Comunitat Valenciana, agents de la Guàrdia Civil (SEPRONA), agents mediambientals i unitats territorials de Qualitat Ambiental, de les províncies d'Alacant, Castelló i València, el nombre d'expedients sancionadors incoats derivats d'aquestes i el nombre de denúncies efectuades per altres unitats administratives de la Direcció General de Qualitat i Educació Ambiental.  
  
L'apartat cinqué identifica els objectius generals i específics que es persegueixen.  
L'apartat sisé es refereix a les actuacions d'inspecció ambiental integrada incloses en el programa, per epígrafs i subprogrames concrets de cooperació amb autoritats que participen en les inspeccions.  
  
En el seté apartat, s'inclou la metodologia d'actuació i la programació prevista segons la disponibilitat dels recursos humans.  
Un huité apartat, dedicat als mitjans disponibles i cooperació.  
  
Un nové apartat, referent a les actuacions de millora i creació de capacitat del personal tècnic inspector.  
En l'apartat desé s'estableix el sistema de seguiment mitjançant una memòria anual d'actuacions i els dos tipus generals d'indicadors: d'activitat i de resultats, per a dur a terme l'anàlisi i l'avaluació de les actuacions.  
En virtut de tot el que s'ha exposat, i fent ús de les atribucions que em confereix l'article 38 de la Llei 5/1983, de 30 de desembre, del Consell, en relació amb l'article 1 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions; l'article 128 del Decret 105/2019, del Consell, pel qual s'estableix l'estructura orgànica bàsica de la Presidència i de les conselleries de la Generalitat; l'article 13 del Decret 176/2020, de 30 d'octubre, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, i d'acord amb el que es disposa en l'article 7.1 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, resolc:  
  
Primer  
Aprovar el Programa d'inspecció per al control i la prevenció de la contaminació de la Comunitat Valenciana per a l'anualitat 2023, que figura com a annex a aquesta resolució.  
  
Segon  
Adoptar totes les mesures que siguen necessàries per a difondre el contingut del programa esmentat.  
  
Contra aquesta resolució, que no posa fi a la via administrativa, podrà interposar-se un recurs d'alçada davant de la Secretaria Autonòmica d'Emergència Climàtica i Transició Ecològica en el termini d'un mes, a comptar des de l'endemà del dia en què tinga lloc la seua notificació, de conformitat amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 20 d'abril de 2023.- El director general de Qualitat i Educació Ambiental: Joan Piquer Huerga.  
  
  
  
ANNEX  
PROGRAMA D'INSPECCIÓ PER AL CONTROL I LA PREVENCIÓ DE LA CONTAMINACIÓ A LA COMUNITAT VALENCIANA PER A 2023  
  
ÍNDEX  
1. Introducció  
2. Normativa  
2.1. Normativa comunitària  
2.2. Normativa estatal  
2.3. Normativa autonòmica  
3. Àmbit d'aplicació  
3.1. Àmbit geogràfic  
3.2. Àmbit temporal  
3.3. Àmbit material  
4. Memòria d'actuacions  
4.1. Inspeccions programades  
4.2. Inspeccions no programades  
4.3. Inspeccions documentals a instal·lacions amb AAI  
4.4. Inspeccions presencials realitzades per altres autoritats  
4.5. Actuacions realitzades en la tramitació de denúncies i procediments sancionadors  
4.6. Altres actuacions  
4.7. Resultats  
5. Objectius del programa  
5.1. Objectiu general  
5.2. Objectius específics  
6. Programació d'inspeccions prevista per a 2023  
6.1. Inspeccions programades  
6.2. Subprogrames  
6.2.1. Subprograma d'inspecció de gestors de residus no perillosos  
  
6.2.2. Subprograma de vigilància postclausura d'abocadors  
6.2.3. Subprograma d'inspecció de gestors de residus perillosos  
  
7. Activitat inspectora  
8. Mitjans i recursos disponibles  
8.1. Recursos personals  
8.2. Coordinació amb altres autoritats i personal  
9. Actuacions de millora contínua i creació de capacitat  
9.1. Objectius generals  
9.2. Objectius específics i actuacions  
10. Sistema de seguiment, avaluació i gestió de la informació del programa  
  
  
1. Introducció  
Aquest programa d'inspecció per al control i la prevenció de la contaminació és el document executiu per a l'any 2023 del Pla d'inspecció ambiental de la Comunitat Valenciana per al període 2022-2026, aprovat mitjançant la Resolució de 13 de juny de la consellera d'Agricultura, Desenvolupament Rural, Emergència Climàtica i Transició Ecològica, publicada en el DOGV número 9366, de 21.06.2022). El Pla d'inspecció ambiental constitueix el document mitjançant el qual s'ordena la inspecció en matèria de qualitat ambiental a la Comunitat Valenciana i es compleixen les obligacions imposades per la normativa comunitària, estatal i autonòmica quant al deure dels organismes competents d'elaborar plans d'inspecció en matèria de qualitat ambiental.  
  
El Programa d'inspecció per a l'any 2023 recull la informació necessària per a aconseguir els objectius específics marcats en el Pla d'inspecció ambiental de la Comunitat Valenciana per al període 2022-2026, tot això en funció de les obligacions normatives, els recursos disponibles i les circumstàncies per a desplegar-lo, les quals estan determinades en el Pla d'inspecció.  
Tant el Reial decret legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació, com la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana atribueixen amb caràcter general a les comunitats autònomes l'obligació d'establir un sistema d'intervenció integral, coordinant la integració dels tràmits dels dos principals sistemes d'intervenció administrativa per a previndre i reduir l'origen de la contaminació. Aquests sistemes són l'autorització ambiental integrada i l'avaluació d'impacte ambiental.  
  
La Llei 6/2014 dedica el títol VI a la disciplina ambiental, recull el règim de control i inspecció de les activitats i règim sancionador aplicable. No pot entendre's complet un sistema d'intervenció administrativa ambiental sense articular les mesures necessàries que faciliten a l'Administració exercir les competències de control sobre activitats. Aquesta labor d'intervenció administrativa exercida sobre les activitats no finalitza amb el mer atorgament del corresponent instrument d'intervenció ambiental, sinó que va més enllà, i continua durant la vida operativa de l'activitat, a través del control i la vigilància de les instal·lacions sotmeses al règim d'autorització ambiental que incloga l'anàlisi de tota la gamma d'efectes ambientals rellevants de la instal·lació de què es tracte.  
Així mateix, el Reial decret 815/2013, de 18 d'octubre, que aprova el Reglament d'emissions industrials, estableix que el sistema d'inspecció mediambiental ha de ser planificat, que cal elaborar programes d'inspecció i que aquest sistema garantirà un nivell adequat de comprovació del compliment ambiental, proporcionant els recursos necessaris i els mitjans personals i materials per a la prestació del servei.  
  
D'altra banda, la Llei 7/2022, de 8 d'abril, de residus i sòls contaminats per a una economia circular, estableix en l'article 106 que «les entitats i les empreses que produïsquen residus, les que recullen o transporten residus amb caràcter professional, els agents i negociants, i les que duguen a terme operacions de tractament de residus estaran subjectes a les inspeccions periòdiques que les autoritats competents estimen adequades.  
Així mateix, els productors de productes i els sistemes individuals i col·lectius de responsabilitat ampliada del productor del producte i, si és el cas, les entitats administradores, estaran subjectes a les inspeccions periòdiques adequades efectuades per les autoritats competents en el territori en el qual hagen desenvolupat la seua activitat».  
La Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana, li dedica el títol VII, «Responsabilitat, vigilància, inspecció i control». En l'article 66.3 estableix que «en l'àmbit de les competències autonòmiques, les funcions de vigilància, inspecció i control del compliment correcte d'aquesta llei i les seues normes de desplegament i la normativa bàsica estatal en matèria de residus les exerceixen les conselleries competents en matèria de vigilància de posada en el mercat, de residus i de seguretat ciutadana, en el marc de les seues competències respectives, d'acord amb el que s'estableix en els articles 105 i 106 de la Llei 7/2022, de 8 d'abril, de residus i sòls contaminats per a una economia circular».  
Respecte del règim sancionador en matèria de residus i sòls contaminats de la Comunitat Valenciana, es regeix pel que s'estableix en el capítol II del títol IX de la Llei 7/2022, de 8 d'abril, de residus i sòls contaminats per a una economia circular.  
El Reglament (CE) 1013/2006, relatiu als trasllats de residus, en l'article 50, determina que els estats membres han de realitzar inspeccions en establiments, empreses, agents i negociants, i inspeccions dels trasllats de residus i de la valorització o l'eliminació corresponent.  
  
Aquest programa, en el qual es fixen les actuacions que es desenvoluparan per a cada àrea d'inspecció, s'emmarca en el Pla d'inspecció ambiental de la Comunitat Valenciana 2022-2026 (d'ara en avant, Pla d'inspecció), l'objectiu general del qual és garantir el compliment de la normativa ambiental i dels requisits imposats en les autoritzacions i els procediments ambientals que són competència de la Conselleria d'Agricultura, Desenvolupament Rural, Emergència Climàtica i Transició Ecològica, així com detectar activitats no autoritzades malgrat estar obligades a això, amb la finalitat última d'assolir un nivell elevat de protecció del medi ambient a la Comunitat Valenciana.  
  
2. Normativa  
En el Pla d'inspecció ambiental de la Comunitat Valenciana per al període 2022-2026, s'estableix el marc normatiu en el qual es desplega aquest programa. Tenint en compte la gran quantitat de normes en matèria de qualitat ambiental, a continuació es recullen les principals normes aplicables:  
2.1. Normativa comunitària  
- Directiva 2010/75/UE, del Parlament Europeu i del Consell, de 24 de novembre de 2010 sobre les emissions industrials.  
- Decisió d'execució (UE) 2018/1135, de la Comissió, de 10 d'agost de 2018, per la qual s'estableixen el tipus, el format i la freqüència de la informació que han de comunicar els estats membres sobre l'aplicació de la Directiva 2010/75/UE, del Parlament Europeu i del Consell, sobre les emissions industrials.  
- Reglament (CE) 1013/2006, del Parlament Europeu i del Consell, de 14 de juny de 2006, relatiu als trasllats de residus i les seues modificacions posteriors.  
2.2. Normativa estatal  
- Reial decret legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació.  
- Reial decret 815/2013, de 18 d'octubre, pel qual s'aprova el Reglament d'emissions industrials i de desplegament de la Llei 16/2002, d'1 de juliol, de prevenció i control integrats de la contaminació.  
- Reial decret 508/2007, de 20 d'abril, pel qual es regula el subministrament d'informació sobre emissions del reglament E-PRTR i de les autoritzacions ambientals integrades.  
- Reial decret 646/2020, de 7 de juliol, pel qual es regula l'eliminació de residus mitjançant depòsit en abocador.  
- Reial decret 553/2020, de 2 de juny, pel qual es regula el trasllat de residus a l'interior del territori de l'Estat.  
- Llei 7/2022, de 8 d'abril, de residus i sòls contaminats per a una economia circular.  
- Llei 34/2007, de 15 de novembre, de qualitat de l'aire i protecció de l'atmosfera.  
- Llei 21/2013, de 9 de desembre, d'avaluació ambiental.  
- Llei 26/2007, de 23 d'octubre, de responsabilitat mediambiental.  
- Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i els estàndards per a la declaració de sòls contaminats.  
- Reial decret 265/2021, de 13 d'abril, sobre vehicles al final de la seua vida útil i pel qual es modifica el Reglament general de vehicles, aprovat per l'RD 2822/1998, de 23 de desembre.  
2.3. Normativa autonòmica  
- Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
- Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana.  
- Llei 7/2002, de 3 de desembre, de la Generalitat Valenciana, de protecció contra la contaminació acústica.  
  
3. Àmbit d'aplicació  
3.1. Àmbit geogràfic  
L'àmbit geogràfic d'aquest programa d'inspecció és el territori de la Comunitat Valenciana.  
3.2. Àmbit temporal  
Aquest programa d'inspecció ambiental té vigència fins al 31 de desembre de 2023.  
3.3. Àmbit material  
La inspecció ambiental es defineix com «tota acció duta a terme per l'autoritat competent o en nom d'aquesta per a comprovar, fomentar i assegurar l'adequació de les instal·lacions a les condicions de les autoritzacions ambientals integrades i controlar-ne, en cas necessari, la repercussió ambiental. S'inclouen en aquesta definició, entre altres accions: les visites in situ, el mesurament d'emissions, el control del compliment de les autoritzacions d'emissions a l'atmosfera, la comprovació d'informes interns i documents de seguiment, la verificació d'autocontrols, la comprovació de tècniques usada, la implementació de les millores tècniques disponibles (MTD) aprovada en cada sector d'activitat i l'adequació de la gestió ambiental de la instal·lació. El fi de la inspecció és garantir el compliment de la normativa ambiental de les activitats o les instal·lacions sota l'àmbit d'aplicació d'aquesta norma».  
  
Aquest programa d'inspecció és aplicable a les instal·lacions que desenvolupen activitats potencialment contaminants i que, per tant, estan subjectes a comunicació prèvia o a algunes de les autoritzacions ambientals autonòmiques establides per la normativa ambiental, en particular:  
1. Instal·lacions subjectes a autorització ambiental integrada (AAI), incloses en l'annex I de l'RDL 1/2016, de 16 de desembre, pel qual s'aprova el text refós de la Llei de prevenció i control integrats de la contaminació.  
2. Instal·lacions que desenvolupen activitats potencialment contaminants a l'atmosfera subjectes a autorització ambiental o comunicació prèvia grup C, d'acord amb la Llei 34/2007, de 15 de novembre, de qualitat de l'aire i protecció de l'atmosfera, incloses en el catàleg actualitzat pel Reial decret 100/2011, de 28 de gener, i en la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
3. Instal·lacions que desenvolupen activitats en matèria de residus subjectes a autorització administrativa ambiental, o comunicació prèvia, d'acord amb la Llei 7/2022, de 8 d'abril, de residus i sòls contaminats per a una economia circular.  
  
4. Memòria d'actuacions 2022  
El Pla d'inspecció ambiental de la Comunitat Valenciana per al període 2022-2026, aprovat mitjançant la Resolució de 13 de juny de la consellera d'Agricultura, Desenvolupament Rural, Emergència Climàtica i Transició Ecològica, té com a objectiu general garantir el compliment de la normativa ambiental i dels requisits imposats en les autoritzacions i els procediments ambientals que són competència de la Conselleria, així com detectar activitats no autoritzades ni avaluades malgrat estar obligades a això, amb la finalitat d'aconseguir un nivell elevat de protecció del medi ambient a la Comunitat Valenciana.  
Mitjançant el Programa d'inspecció per al control i la prevenció de la contaminació de la Comunitat Valenciana 2022, aprovat per la Resolució de 21 de juny de 2022, de la Direcció General de Qualitat i Educació Ambiental, s'han desenvolupat les línies d'inspecció en l'àrea de prevenció ambiental, de control de la producció i la gestió de residus.  
  
El seguiment i l'avaluació d'aquest programa d'inspecció es realitza mitjançant una memòria d'actuacions, que es desenvolupa i s'incorpora a aquest document.  
Cal ressaltar que l'any 2022 ha estat marcat per les dificultats derivades de l'increment dels costos de producció a conseqüència de la invasió russa d'Ucraïna, que ha provocat l'encariment dels preus de l'energia i de les matèries primeres, de determinats productes agrícoles, com ara els cereals i les oleaginoses, fonamentals per a fabricar pinsos per a l'alimentació animal, i els fertilitzants, fet que ha repercutit en els productors avícoles i la resta del sector agrari, així com en el sector industrial tauleller, la producció del qual es concentra a Castelló, i en altres instal·lacions industrials grans consumidores de gas, entre aquestes la indústria de producció i transformació de metalls i la indústria química.  
L'increment de costos ha moderat notablement la demanda de consum de gas en grans instal·lacions, i, consegüentment, les instal·lacions amb epígrafs 2, 3 i 4 han hagut d'efectuar parades temporals d'activitat, que en alguna ocasió han derivat en el tancament de la instal·lació.  
  
Aquesta situació ha motivat algun canvi puntual en la realització de les inspeccions programades inicialment, i la necessitat d'ajustar la programació en els epígrafs afectats per aquestes parades temporals de l'activitat o tancament, que van començar a produir-se en el segon trimestre. No obstant això, l'execució i el desenvolupament de les inspeccions no sols han sigut els previstos, amb les cent inspeccions previstes en el Programa d'inspecció de 2022 realitzades, sinó que, a més, s'han realitzat un total d'onze visites d'inspecció inicialment no programades.  
4.1. Inspeccions programades  
S'ha realitzat el 100 % de les inspeccions presencials en instal·lacions amb autorització ambiental integrada (AAI) previstes segons el programa. Cal assenyalar que, en algunes ocasions, ha sigut necessària més d'una visita in situ.  
Cal destacar que, de les cent instal·lacions inspeccionades durant l'exercici 2022 pels tècnics del Servei d'Inspecció Mediambiental, adscrit a la Direcció General de Qualitat i Educació Ambiental, s'han realitzat setanta inspeccions, en alguna ocasió juntament amb els tècnics del Servei de Residus. La resta d'instal·lacions inspeccionades durant l'any 2022 corresponen a explotacions ramaderes i productors avícoles, activitats corresponents a l'epígraf 9.3, i les seues visites d'inspecció sobre el terreny les han realitzades els agents mediambientals adscrits a les direccions territorials.  
  
El 77 % de les inspeccions realitzades s'han dut a terme en instal·lacions que eren objecte d'inspecció mediambiental per primera vegada, i d'aquesta manera s'ha donat un gran impuls al compliment dels objectius estratègics perseguits pel Pla d'inspecció ambiental aprovat per al període 2022-2026. D'acord amb les previsions per als pròxims exercicis, s'espera per a l'exercici 2024 poder realitzar una primera visita d'inspecció in situ a totes les instal·lacions amb autorització ambiental integrada (AAI) a la Comunitat Valenciana.  
  
El 20 % de les inspeccions s'ha realitzat en instal·lacions amb epígraf 5 (abocadors i altres instal·lacions per a la gestió de residus), a fi de controlar i vigilar aquest tipus d'instal·lacions per l'elevat risc i perill que suposen per al medi ambient.  
La distribució per epígrafs de les inspeccions realitzades en l'anualitat 2022 ha sigut la següent:  
  
Epígraf   
AAI Sector/activitat Programades 2022 Realitzades 2022  
1 INSTAL·LACIONS DE COMBUSTIÓ 1 2  
2 PRODUCCIÓ I TRANSFORMACIÓ DE METALLS 6 6  
3 INDÚSTRIES MINERALS  
(inspeccionades 17 indústries ceràmiques) 28 26  
4 INDÚSTRIES QUÍMIQUES 2 2  
5 GESTIÓ DE RESIDUS  
(inspeccionats 11 abocadors de residus) 19 19  
6 INDÚSTRIA DERIVADA DE LA FUSTA - 1  
7 INDÚSTRIA TÈXTIL 4 4  
9 INDÚSTRIA AGROALIMENTÀRIA I EXPLOTACIONS RAMADERES  
(inspeccionades 30 granges) 37 37  
10 CONSUM DE DISSOLVENTS ORGÀNICS 3 3  
 TOTAL 100 100  
  
  
4.2. Inspecciones no programades  
S'han realitzat un total d'onze inspeccions no programades, set s'han efectuat en instal·lacions que disposen d'autorització ambiental integrada (AAI) i quatre en instal·lacions amb autorització sectorial. En tots els casos, la inspecció s'ha realitzat in situ, s'ha estés acta, s'ha elaborat un informe de la situació, s'ha efectuat la comprovació d'informes interns i documents de seguiment, la verificació d'autocontrols i, d'aquesta manera, s'ha portat un control i una vigilància minuciosos i continus del funcionament de les activitats desenvolupades, i en alguns casos s'han establit les mesures correctores.  
Concretament, els incidents responen a incendis, trencament d'elements de la instal·lació industrial, abocaments incontrolats de residus o presentació de denúncies, degudes a molèsties per afeccions en matèria d'atmosfera, emissió de partícules, males olors, abocaments incontrolats o sorolls.  
Les visites d'inspecció les han realitzades tècnics inspectors del Servei d'Inspecció Mediambiental, en col·laboració amb els tècnics dels serveis amb competències en les diferents àrees en matèria de qualitat ambiental.  
  
Epígrafs -tipus d'instal·lació Inspeccions in situ realitzades fora de programa  
5.5 - ABOCADORS DE RESIDUS 5  
7.1 - INDÚSTRIA TÈXTIL 2  
ALTRES ACTIVITATS 4  
TOTAL 11  
  
  
4.3. Inspeccions documentals a instal·lacions amb AAI  
Les inspeccions previstes en el programa corresponent al 2022 s'han completat amb la recopilació i la revisió de tota la documentació que cada explotador ha d'aportar d'acord amb els condicionants particulars de la seua autorització ambiental integrada. Cal destacar que s'ha requerit la documentació corresponent als trasllats transfronterers de residus, realitzats per les instal·lacions que han sigut objecte d'inspecció dins del programa, a fi de corroborar la disposició de la documentació, optimitzant d'aquesta manera la visita d'inspecció realitzada i amb això l'eficiència de l'equip inspector.  
  
Els fets constatats durant la inspecció, juntament amb la comprovació documental, han donat lloc a la realització de requeriments en els casos en què s'ha detectat alguna deficiència o incorrecció per a esmenar-la. La majoria de requeriments s'han atés, i s'ha aportat la documentació, no obstant això, i en funció dels terminis concedits per a la seua presentació o restauració, estan pendents.  
Una altra de les conseqüències de les inspeccions realitzades i davant de la falta de presentació de l'actuació requerida és l'obertura de procediments sancionadors, que eventualment finalitzen amb la imposició de sancions. Les sancions inclouen tant obligacions econòmiques com l'obligació de restaurar els espais degradats per l'activitat sancionada. Això últim és particularment freqüent en els procediments sancionadors relatius a residus, en què els fets provats són, en molts casos, l'abandó d'aquests. Finalment, cal assenyalar que, en funció de la qualificació de les infraccions tipificades, es preveu la seua inclusió en el programa d'inspecció per a l'anualitat de 2023, que ara es presenta.  
  
4.4. Inspeccions presencials realitzades per altres autoritats  
Les labors d'inspecció han estat ajudades per: el Servei de Protecció de la Naturalesa de la Guàrdia Civil (SEPRONA); el Grup de Medi Ambient de la Unitat del Cos Nacional de Policia adscrita a la Comunitat Valenciana; els agents mediambientals dels serveis territorials de Medi Ambient de la Conselleria d'Agricultura, Desenvolupament Rural, Emergència Climàtica i Transició Ecològica d'Alacant, Castelló i València, i unitats de Policia Local de les entitats locals.  
  
Les denúncies formulades davant de la Direcció General de Qualitat i d'Educació Ambiental ascendeixen a 1.622, i corresponen a un total de 1.099 informes-denúncia de les inspeccions presencials dutes a terme pels agents de la Guàrdia Civil, la policia autonòmica i els agents mediambientals, unides a les inspeccions documentals realitzades des de les seccions de qualitat ambiental dels serveis territorials, que han donat lloc de moment a la incoació de 150 expedients sancionadors.  
  
Cal assenyalar que durant l'exercici 2022 s'han incoat trenta expedients sancionadors per infraccions detectades per altres serveis integrants de la Direcció General de Qualitat i Educació Ambiental.  
  
La resta de les denúncies formulades davant de la Direcció General de Qualitat i Educació Ambiental, això és, 522, han sigut interposades per particulars, empreses, ajuntaments i altres departaments de la mateixa administració estatal i autonòmica, i agents adscrits als serveis de Guarderia Fluvial de la Confederació Hidrogràfica.  
4.5. Actuacions realitzades en la tramitació de denúncies i procediments sancionadors  
Cal recordar que no pot considerar-se complet un sistema d'intervenció administrativa ambiental sense articular les mesures necessàries que faciliten a l'Administració exercir competències de control sobre les activitats. Aquesta labor d'intervenció administrativa exercida sobre les activitats no finalitza amb el mer atorgament del corresponent instrument d'intervenció ambiental, sinó que va més enllà i continua durant la vida operativa de l'activitat, a través del control i la vigilància.  
  
El règim sancionador aplicable té com a finalitat, a part de garantir la sanció de les infraccions que es puguen cometre i que els responsables reparen els danys ocasionats al medi, actuar com a mecanisme dissuasiu per al possible infractor. Igualment, és necessari assenyalar que s'especifica la distribució de competències entre les administracions de la Comunitat Valenciana quant a la potestat sancionadora.  
  
Una de les conseqüències de les denúncies formulades pels agents de la Guàrdia Civil, la policia autonòmica i els agents mediambientals, particulars, empreses, associacions, ajuntaments i altres departaments de la mateixa administració estatal i autonòmica, agents adscrits als serveis de Guarderia Fluvial de la Confederació Hidrogràfica, així com, derivada de les inspeccions in situ, es troben programades o no programades o derivades de la inspecció documental, és l'obertura de procediments, que eventualment finalitzen amb la imposició de sancions. Les sancions inclouen tant obligacions econòmiques com l'obligació de restaurar els espais degradats per l'activitat sancionada. Això últim és particularment freqüent en els procediments sancionadors relatius a residus, en què els fets provats són, en molts casos, l'abandó d'aquests.  
  
Amb tot, per a poder avaluar els resultats del programa d'inspecció aprovat per a 2022, cal tindre en compte que, a més del programa anual d'inspecció en matèria de qualitat ambiental, al Servei d'Inspecció Mediambiental li correspon, d'acord amb el que disposa l'article 13.2.c del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, la instrucció i la tramitació d'expedients sancionadors i, quan siga procedent, de responsabilitat mediambiental en les matèries competència de la Direcció General; la tramitació dels recursos contra els actes dictats en l'exercici d'aquestes funcions; la formació i la informació en matèria sancionadora, en particular a agents de l'autoritat i altres administracions públiques; i, en general, totes les funcions que se li encomanen en relació amb les anteriors.  
Del còmput de totes les actuacions realitzades en el Servei d'Inspecció Mediambiental, adscrit a aquesta direcció general, i a manera de síntesi pràctica, a continuació es concreta el nombre d'expedients per denúncia i els expedients sancionadors en els quals s'ha actuat durant l'exercici 2022.  
- El nombre d'expedients computats per denúncies en data 01.01.2022 ascendeix a un total de 7.591.  
- 1.622 corresponen a denúncies interposades durant l'exercici 2022, i 256 d'aquestes han derivat en la incoació d'expedient sancionador.  
- Del total dels 7.591 expedients oberts per denúncies, en 2.678, en funció de la normativa vigent en cada cas i de l'estat de tramitació, s'han realitzat diferents tràmits o intervencions, això és, informes, prevencions, requeriments, comprovacions, trasllats per raó de competència als ajuntaments, adopció de mesures provisionals, diligències d'arxivament, etc.  
- Desglossament dels 2.678 expedients: trasllat de 136 denúncies per tractar-se d'infraccions la competència de les quals es troba atribuïda a les EL. Finalització i arxivament de 941 denúncies després de la realització de diligències prèvies, requeriments i altres actuacions. Incoació de 256 expedients sancionadors derivats de les denúncies interposades. Diligències prèvies: 1.345.  
  
DENÚNCIES SANCIONADORS  
Any Nre. de denúncies tramitades Any Nre. d'expedients sancionadors  
2022 1.791 9750 997  
8356 324 7867 103  
2020 56 2020 65  
3575 255 4439 29  
2018 53 2018 33  
2017 48 2017 6  
2016 28 2016 6  
2015 14 2015 1  
2014 44 2014 5  
2013 58 2013 1  
2012 22 2012 3  
1858 727 2819 2  
ALTRES 84 ALTRES 9  
TOTAL 2.678 TOTAL 519  
  
  
  
En resum:  
  
NRE DE DENÚNCIES TRAMITADES 2.678  
NRE. D'EXPEDIENTS SANCIONADORS 519  
TOTAL NRE. D'EXPEDIENTS GESTIONATS MXI 1186 3.197  
  
  
  
Desglossament d'expedients de denúncies gestionats durant l'exercici 2022:  
  
EXPEDIENTS DE DENÚNCIES 01.01.2022 Total Expedients de  
denúncies 31.12.2022  
Nombre de denúncies:  
7.591 Nre. de trasllats a EL 136 1.333 Nombre d'expedients de denúncies en tramitació: 6.258  
 Nre. d'arxivament d'actuacions 941   
 Nre. d'obertura d'expedients sancionadors 256   
 Nre. exp. en diligències prèvies 1.345 1.345   
 Total 2.678   
  
  
  
Desglossament d'expedients sancionadors a 31.12.2022:  
  
 Expedients sancionadors en tramitació Expedients sancionadors finalitzats Total expedients sancionadors  
31.12.2022  
9063-3991 564 0 544  
9911-1960 573 346 067 065  
2022 256   
TOTAL expedients sancionadors en tràmit 907  
  
  
- El nombre d'expedients sancionadors computats provinents d'exercicis anteriors (2012-2017) és de 544. A 31 de desembre de 2022, es manté el mateix nombre.  
- Durant l'exercici 2022, s'han gestionat un total de 519 expedients sancionadors. Cal indicar que 256 han sigut incoats per infraccions comeses durant l'exercici 2022 i 263 expedients sancionadors corresponen a expedients oberts durant el període (2018-2021) en què s'han realitzat diferents actuacions: resolució d'al·legacions, recursos, imposició de multes coercitives, expedició de taxes, notificacions, publicacions en el BOE, execucions de sentències, sobreseïments, represa per finalització de la via judicial, etc.  
- El nombre d'expedients finalitzats durant l'exercici 2022 és de 156.  
- El nombre d'expedients en tràmit a 31.12.2022 és de 907.  
4.6. Altres actuacions  
En primer lloc, cal destacar la col·laboració del Servei de Protecció de la Naturalesa de la Guàrdia Civil (SEPRONA), del Grup de Medi Ambient de la Unitat del Cos Nacional de Policia adscrita a la Comunitat Valenciana i dels agents mediambientals i el personal dels serveis territorials de Medi Ambient de la Conselleria d'Agricultura, Desenvolupament Rural, Emergència Climàtica i Transició Ecològica, d'Alacant, Castelló i València.  
a) A fi de millorar la col·laboració entre els diferents agents amb capacitat inspectora, ha actualitzat les llistes de comprovació el personal tècnic del Servei d'Inspecció Mediambiental, com a eina que han d'utilitzar els agents mediambientals dels serveis territorials en les inspeccions a les explotacions ramaderes i avícoles, a manera de llista de control.  
b) S'han realitzat inspeccions a abocadors clausurats per part de personal tècnic de la Direcció General (inspectors/ores mediambientals i especialistes en residus), la labor conjunta dels quals ha permés elaborar i validar una llista de control que facilitarà el desenvolupament i l'execució del subprograma i, consegüentment, millorar el control d'aquestes instal·lacions.  
c) L'equip tècnic del Servei de Residus de la Direcció General han realitzat visites d'inspecció amb periodicitat mensual a plantes i abocadors d'RCD, i altres instal·lacions de gestió de residus no sotmeses a AAI.  
d) S'ha millorat la col·laboració i la coordinació amb el personal tècnic i agents mediambientals adscrits a les direccions territorials de Castelló, València i Alacant.  
e) Ha celebrat jornades formatives el Servei de Prevenció, Reutilització, Foment de Reciclatge i Gestió Circular de Recursos i reunions de coordinació amb el Servei de Protecció a l'Atmosfera de la Guàrdia Civil.  
f) Actualització de la nova normativa mediambiental en els procediments informàtics establits en les aplicacions informàtiques, entre altres actuacions.  
  
4.7. Resultats  
Total d'inspeccions realitzades, desglossades per epígrafs:  
  
INSTAL·LACIONS INSPECCIONADES IN SITU  
EPÍGRAF EZT 4297  
 PROGRAMADES NO PROGRAMADES TOTAL  
1.1 2 2  
2.6 6 6  
3.1 2 2  
3.3 6 6  
3.4 1 1  
3.5 17 17  
4.2 2 2  
5.1 5 5  
5.3 1 1  
5.4 1 1  
5.5 11 5 16  
5.6 1 1  
6.1 1 1  
7.1 4 2 6  
9.1 6 6  
9.2 1 1  
9.3 30 30  
10.1 3 3  
Altres instal·lacions sense AAI 4   
TOTAL 100 11 111  
  
  
El total d'instal·lacions inspeccionades: 111. Inspeccions a instal·lacions amb autorització ambiental integrada: 107. 100 de les visites d'inspecció estaven programades per a la inspecció durant l'exercici 2022 i 7 han sigut inspeccions no programades. De les 100 inspeccions programades, 70 han sigut realitzades pel Servei d'Inspecció Mediambiental, en la majoria s'han fet 2 visites in situ, i les altres 30 són inspeccions programades realitzades a instal·lacions que desenvolupen activitats 9.3 (granges), realitzades pels agents mediambientals de les direccions territorials de Medi Ambient de Castelló i València. Visites d'inspecció i/o comprovació a altres 4 instal·lacions a conseqüència de denúncies procedents d'entitats diverses, per afeccions en matèria d'atmosfera, emissió de partícules, olors, abocaments incontrolats i altres.  
  
Els informes tècnics referents al grau de compliment de la normativa ambiental posen de manifest que la majoria dels incompliments detectats de les inspeccions programades no eren greus, i la majoria es van esmenar.  
Una vegada finalitzat l'exercici 2022, continuen alguns expedients oberts, i s'està a l'espera de la presentació de la documentació requerida. No obstant això, com a resultat de l'execució del Programa d'inspecció, es destaquen els següents:  
- 24 dels expedients d'inspecció han finalitzat amb l'arxivament de les actuacions seguides, això és, aproximadament la quarta part de les inspeccions han donat com a resultat la detecció d'incompliments nuls o irrellevants dels condicionants de l'autorització ambiental integrada (AAI), i s'han esmenat eficaçment.  
- 10 dels expedients d'inspecció han donat lloc a la incoació d'expedient sancionador contra l'explotadora de la instal·lació, per infracció greu derivada de l'incompliment dels condicionants de l'autorització ambiental integrada (AAI).  
- Es preveu un increment d'expedients sancionadors per haver-se detectat incompliments en almenys altres 18 instal·lacions, i es troben en fase d'actuacions prèvies a la incoació d'expedient sancionador, a fi de determinar amb encert l'abast de les possibles infraccions comeses.  
  
La tipologia de les infraccions detectades pot enquadrar-se en els apartats següents:  
- Incorrecció en l'emmagatzematge dels residus produïts per la instal·lació, amb risc especial en el cas dels perillosos.  
- Aplicació incorrecta dels resultats dels autocontrols que es realitzen, no utilització per al manteniment l'adequació dels processos productius i millora de les seues repercussions mediambientals.  
- Incompliment del codi de bones pràctiques agrícoles en l'aplicació de purins.  
- Incidències en abocadors de diversa naturalesa, que han provocat fins i tot incendis, dels quals ha de derivar-se l'adopció de millores en els procediments de manipulació de residus que permeten corregir actuacions de risc.  
  
5. Objectius del programa  
5.1. Objectiu general  
En el Pla d'inspecció ambiental de la Comunitat Valenciana 2022-2026, es fixa com a objectiu comprovar el grau de compliment dels condicionats establits en les autoritzacions ambientals integrades previstes en l'àmbit d'aplicació de l'RD legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació, i la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, atorgades a les instal·lacions i les activitats per la Conselleria d'Agricultura, Desenvolupament Rural, Emergència Climàtica i Transició Ecològica, així com la verificació de la seua adequació a la normativa ambiental.  
Així doncs, amb l'execució del programa es pretén dur a terme la supervisió i el control de les diferents activitats i les instal·lacions amb la finalitat de conéixer el grau de compliment dels requisits imposats en les autoritzacions ambientals integrades (AAI); la comprovació del grau de compliment de la normativa aplicable; la vigilància i el control de les activitats o les instal·lacions en el nostre territori per al descobriment de les no autoritzades; la comprovació, en les activitats que ho requerisquen, del compliment de les declaracions d'impacte ambiental; la investigació d'accidents o incidents amb efectes ambientals; control que les ECMCA inscrites compleixen les condicions de la seua inscripció i les actuacions desenvolupades per aquestes i, finalment, la verificació de les denúncies que es formulen adequadament davant de la Direcció General de Qualitat i Educació Ambiental.  
Es preveu completar el Programa d'inspecció per a 2023 amb tres subprogrames d'inspecció.  
- Subprograma d'inspecció de gestors de residus no perillosos.  
- Subprograma de vigilància postclausura d'abocadors.  
- Subprograma d'inspecció de gestors de residus perillosos.  
Per al seu desplegament i execució, s'actuarà en coordinació i col·laboració amb els agents mediambientals dels serveis territorials de Medi Ambient de la Conselleria d'Agricultura, Desenvolupament Rural, Emergència Climàtica i Transició Ecològica, d'Alacant, Castelló i València; funcionaris de la Unitat del Cos Nacional de Policia adscrita a la Comunitat Valenciana; agents del SEPRONA de la Guàrdia Civil; unitats de Policia Local; Serveis de vigilància de domini públic hidràulic, així com amb el personal funcionari de la resta de serveis de la Direcció General de Qualitat i Educació Ambiental i dels serveis territorials de Medi Ambient de les direccions territorials.  
  
Amb la finalitat de mantindre actualitzada la informació, de cada visita d'inspecció es formalitzarà una fitxa que permeta realitzar l'avaluació del risc, determinar la periodicitat de les inspeccions a realitzar en les anualitats següents i els vectors en què focalitzar els recursos d'inspecció, i a la publicació de tots els informes d'inspecció en el web de la Conselleria d'Agricultura, Desenvolupament Rural, Emergència Climàtica i Transició Ecològica, complint el que disposa l'article 23.6 de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials.  
  
El Pla d'inspecció reflecteix els següents tipus d'inspeccions a activitats sotmeses a règim d'autorització ambiental que es podran dur a terme en la planificació de cada programa anual:  
- Inspeccions in situ programades, les previstes amb antelació, d'acord amb:  
a) Els resultats i la freqüència obtinguts per a cada instal·lació en l'anàlisi prèvia del risc o l'impacte potencial de la seua activitat sobre el medi ambient.  
b) Inspeccions de comprovació dins del termini d'un any des de la comunicació d'inici d'activitat i presentació de la declaració responsable per part de la instal·lació.  
- Inspeccions in situ no programades, seran motivades per:  
a) Queixes, denúncies, com a resposta a incidents, accidents, incompliments de l'autorització ambiental, incloent-hi les detectades en el seguiment, clausura d'activitats i instal·lacions, o a dades rebudes sobre investigacions policials. En denúncies es podrà actuar exercint l'alta inspecció en les activitats sotmeses a règim de llicència ambiental per no actuació dels ajuntaments.  
b) Com a resultat de modificacions no substancials de l'autorització ambiental.  
c) Inspeccions de comprovació dins del termini d'un any des de la comunicació d'inici d'activitat i presentació de la declaració responsable per part de la instal·lació.  
- Inspeccions documentals, seran les accions encaminades a comprovar informes interns, controls ambientals i la documentació presentada per una instal·lació a l'efecte de verificar el compliment dels requisits ambientals establits en la seua autorització ambiental.  
  
Cal recordar que no pot considerar-se complet un sistema d'intervenció administrativa ambiental sense articular les mesures necessàries que faciliten a l'Administració exercir competències de control sobre les activitats. Aquesta labor d'intervenció administrativa exercida sobre les activitats no finalitza amb el mer atorgament del corresponent instrument d'intervenció ambiental, sinó que va més enllà i continua durant la vida operativa de l'activitat, a través del control i la vigilància. La Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, dedica el títol VI a la disciplina ambiental, recull el règim de control i inspecció de les activitats i el règim sancionador aplicable.  
  
D'altra banda, des de l'entrada en vigor de la Llei 10/2000, de 12 de desembre, de residus i sòls contaminats de la Comunitat Valenciana, també s'han succeït novetats normatives en l'ordenament jurídic espanyol. Destaquen, per la seua rellevància, la Llei 20/2011, de 28 de juliol, de residus i sòls contaminats, mitjançant la qual es transposa a l'ordenament jurídic espanyol la Directiva 2008/98/CE i s'estableix la legislació estatal bàsica en aquestes matèries, i, més recentment, el Reial decret 646/2020, de 7 de juliol, sobre l'eliminació de residus mitjançant depòsit en abocador, que transposa la Directiva 2018/850, i, finalment, amb l'aprovació de la Llei 7/2022, de 8 d'abril, de residus i sòls contaminats per a una economia circular, es completa el marc normatiu bàsic.  
  
Davant de la necessitat d'adaptar la legislació autonòmica a la legislació bàsica estatal en matèria de residus i medi ambient, així com el desenvolupament dels principis i els objectius de la legislació europea en matèria de residus, medi ambient i economia circular, cal indicar que recentment s'ha aprovat la Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana, que substitueix la Llei 10/2000.  
  
5.2. Objectius específics  
- El desenvolupament d'una eina que permeta avaluar els riscos ambientals de les instal·lacions i les activitats sotmeses al règim d'intervenció de l'autorització ambiental integrada basada en la metodologia IRAM (Information Risk Assessment Methodology), amb la finalitat de previndre, prioritzar i incloure en la programació de les inspeccions de l'anualitat següent.  
- Establiment d'un sistema de recollida d'informació dels serveis tècnics amb competència en matèria de qualitat ambiental que permeta efectuar diagnòstics del nivell de compliment de la normativa mediambiental, de compliment de l'autorització ambiental, de l'abast de les infraccions més comunes, i accentuar el control i la vigilància, tant a escala individual com dels diferents sectors.  
- Desenvolupament i actualització dels protocols i els criteris establits per a realitzar i informar les inspeccions en les instal·lacions amb autorització ambiental integrada.  
- Increment de recursos humans per a l'adopció de mesures de prevenció i control, davant dels incompliments normatius de més risc, com a alternativa més eficaç a l'actuació sancionadora.  
- Desenvolupament d'activitats formatives específiques per a implementar la nova normativa mediambiental aplicable que afecta la intervenció administrativa, en l'exercici de les seues competències d'autorització, vigilància, inspecció i potestat sancionadora.  
- Prioritzar la intervenció administrativa de prevenció i control dels incompliments, per a la millora mediambiental, a través de l'avaluació dels incompliments i el risc mediambiental de l'activitat, com a alternativa més eficaç a la tradicional acció sancionadora.  
- La inspecció de seguiment d'abocadors de residus perillosos, o centres de tractament i abocadors de residus urbans, sotmesos al règim d'autorització ambiental, d'acord amb la periodicitat establida en l'RD 815/2013.  
- Control d'abocadors postclausurats d'acord amb les prescripcions d'inspecció establides en el Reial decret 646/2020, de 7 de juliol, pel qual es regula l'eliminació de residus mitjançant depòsit en abocador.  
  
- Promoure la col·laboració entre les administracions amb competències mediambientals, per a permetre la integració de la intervenció administrativa, així com dels titulars de les empreses per al foment del desenvolupament de sistemes d'autocontrol fiables del compliment de la legislació.  
- Reforçar la col·laboració existent amb la Xarxa d'Inspecció Ambiental (REDIA), per a establir criteris comuns en actuacions en la realització d'inspeccions o en la tipificació de les infraccions mediambientals.  
- Inspecció in situ de gestors de residus perillosos i no perillosos (activitat no IPPC), pendents de concessió de la corresponent autorització de gestor.  
- Inspecció in situ de les instal·lacions industrials, ramaderes, gestors o abocadors (totes activitats IPPC), que han presentat una declaració responsable en els anys 2020, 2021 i 2022 per a iniciar l'activitat.  
  
- Inspecció in situ d'activitats no IPPC subjectes a l'autorització d'emissió com a activitat potencialment contaminadora de l'atmosfera.  
  
- Les inspeccions derivades de denúncies, no programades, es consideraran «urgents» i es donarà prioritat per a realitzar-les in situ.  
  
- Inspeccions in situ de seguiment d'instal·lacions industrials IPPC d'acord amb els resultats obtinguts en l'avaluació de riscos precedent.  
  
- Inspecció in situ de seguiment a instal·lacions avícoles i ramaderes IPPC d'acord amb els resultats obtinguts en l'avaluació de riscos precedent.  
  
6. Programació d'inspeccions prevista per a 2023  
6.1. Inspecciones programades  
La Comunitat Valenciana compta amb 501 instal·lacions amb autorització ambiental integrada vigent.  
D'acord amb l'article 23 de l'RD 815/2103, de 18 d'octubre, el període entre dues visites in situ es basarà en una avaluació dels riscos de les instal·lacions corresponents, i no superarà un any en les instal·lacions que plantegen els riscos més alts i tres anys en les instal·lacions que plantegen riscos menors i d'acord amb el que disposen els articles 23 i 12.3 de l'RD 815/2103, inspeccions de comprovació relacionades amb l'inici de l'activitat, dins del termini d'un any des de la comunicació d'inici i presentació de la declaració responsable per part de la instal·lació.  
S'ha realitzat una revisió i una actualització de la llista d'instal·lacions amb autorització ambiental integrada. S'incorporen a la llista les instal·lacions que passen a estar subjectes al règim de llicència ambiental, a fi de verificar-ne la concessió i donar de baixa de la llista d'instal·lacions amb autorització ambiental integrada (AAI).  
  
  
  
(\*) Hi ha instal·lacions, les de risc més alt, que són inspeccionades més d'una vegada.  
L'avaluació dels riscos de cada activitat industrial es realitza utilitzant l'adaptació del mètode IRAM1 desenvolupat per IMPEL,2 realitzat per REDI.3  
1. Integrated Risk Assesment Method (IRAM): Mètode integrat d'avaluació de risc.  
2. European Union Network for the Implementation and Enforcement of Environmental Law (IMPEL): Xarxa Europea d'Inspecció Ambiental.  
3. La Xarxa d'Inspecció Ambiental (REDIA) és un instrument per a la cooperació i l'intercanvi d'experiències entre els responsables de les inspeccions ambientals de les CA mitjançant la constitució d'un fòrum permanent de participació i intercanvi de coneixements i experiències en matèria d'inspecció ambiental, així com la realització de projectes d'interés comú.  
6.2. Subprogrames  
Per a l'anualitat de 2023, es programa la inspecció d'activitats que operen en el sector de la gestió de residus diferents de les instal·lacions per a eliminar-los mitjançant depòsit en abocador. Es preveu l'execució de tres subprogrames d'inspecció.  
Així doncs, d'acord amb els objectius estratègics aprovats pel Pla d'inspecció ambiental de la Comunitat Valenciana 2022-2026, es duran a terme col·laborant i en coordinació amb els agents del SEPRONA de la Guàrdia Civil, i els agents de la Unitat de Policia Nacional adscrita a la Comunitat Valenciana.  
Aquests subprogrames facilitaran la coordinació de les campanyes d'inspecció d'altres activitats en matèria de qualitat ambiental, i es programarà la inspecció d'instal·lacions potencialment contaminadores, segons siga l'autorització substantiva que empare l'activitat en cada cas. Es presenten així aquestes campanyes conjuntes d'inspecció que milloraran l'efectivitat de la labor inspectora en coordinar l'actuació dels diferents organismes, en aquest camp.  
Aquests subprogrames estan enfocats a complir les inspeccions derivades de l'aplicació del Reial decret 646/2020, de 7 de juliol, pel qual es regula l'eliminació de residus mitjançant depòsit en abocador. Per a això s'inspeccionaran els abocadors de residus, amb independència de l'autorització substantiva a la qual estiguen subjectes i que es troben en explotació, i aquells que, trobant-se sense activitat, han de ser objecte de vigilància postclausura.  
De la mateixa manera, es dirigeixen a la realització d'inspeccions en les instal·lacions autoritzades per a la gestió de residus, que compten amb autorització ambiental integrada (AAI), anteriors o acordades segons la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, que van resultar afectades per l'entrada en vigor de l'RD llei 1/ 2016.  
També a comprovar el grau de compliment de la legislació en matèria de qualitat ambiental aplicada, la disposició dels permisos i les autoritzacions exigits en la normativa legal vigent, i el compliment de les condicions establides en l'autorització ambiental integrada imposades al seu dia, o queden sotmeses a llicència ambiental. Informant-se del règim d'inspecció establit amb posterioritat a l'autorització obtinguda, pel Reial decret legislatiu 1/2016, de 16 de desembre.  
  
Per a dur a terme les inspeccions in situ, es facilitarà una llista d'instal·lacions objecte d'inspecció, així com una llista de comprovació, elaborada des del Servei d'Inspecció Mediambiental, específica per a cada sector d'activitat a inspeccionar.  
6.2.1. Subprograma d'inspecció de gestors de residus no perillosos.  
  
Aquest subprograma es dirigeix a la realització d'inspeccions en les instal·lacions autoritzades per a la gestió de residus que compten amb autorització ambiental integrada (AAI), anteriors o acordades d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, que van resultar afectades per l'entrada en vigor de l'RD llei 1/2016.  
L'objectiu perseguit és comprovar el grau de compliment de la legislació en matèria de qualitat ambiental aplicada, la disposició dels permisos i les autoritzacions exigides en la normativa legal vigent i el compliment de les condicions establides en l'autorització ambiental integrada imposades al seu dia, o queden sotmeses a llicència ambiental. Informant-se del règim d'inspecció establit amb posterioritat a l'autorització obtinguda, pel Reial decret legislatiu 1/2016, de 16 de desembre.  
  
Aquest programa es durà a terme amb inspeccions in situ, per a les quals es preveu col·laborar i coordinar-se amb efectius del SEPRONA, i als quals, després d'una sessió formativa (teoricopràctica), se'ls facilitarà una llista d'instal·lacions objecte d'inspecció, així com una llista de comprovació, elaborada des del Servei d'Inspecció Mediambiental, específica per a cada sector d'activitat a inspeccionar.  
  
6.2.2. Subprograma de vigilància postclausura d'abocadors  
L'abocament de residus ha de controlar-se i gestionar-se de manera adequada, a fi de previndre o reduir els efectes negatius sobre l'entorn i els riscos per a la salut humana. En aquest context, la Directiva 2006/12/CE, de 5 d'abril, relativa als residus, estableix l'obligatorietat de clausurar els abocadors que no reunisquen les condicions exigibles.  
  
Després de les actuacions de clausura i segellament dels emplaçaments en els quals s'han constituït abocadors il·legals de residus urbans, s'incorpora amb aquest subprograma la inspecció d'aquestes instal·lacions amb vista in situ, amb la finalitat de comprovar que es mantenen de manera efectiva les mesures adoptades de clausura i segellament i les establides per a la restauració de l'entorn i el medi natural, amb la finalitat que no constituïsquen un perill per al medi ambient i la salut humana.  
La regulació sectorial en matèria de residus exigeix el control i la vigilància d'aquestes instal·lacions en el moment que finalitzen la fase d'explotació i després de la seua clausura i segellament, a fi de garantir-ne l'adequació mediambiental durant els trenta anys de postclausura.  
Per tot això, en el marc d'aquest programa d'inspecció per a 2023, s'incorpora aquest subprograma que es pretén dur a terme col·laborant i coordinant-se amb efectius de la Unitat de la Policia Nacional adscrita a la Comunitat Valenciana, i en el qual s'inclou la inspecció in situ de les instal·lacions per a l'eliminació de residus mitjançant depòsit en abocador amb les característiques següents:  
- Abocadors que, no disposant d'autorització prèvia, han sigut segellats i clausurats per la Generalitat Valenciana, en els quals s'han establit unes mesures de control postclausura. L'objectiu és comprovar el grau de compliment de les condicions imposades en la resolució d'aprovació de la clausura i segellament de cada abocador.  
- Abocadors que, disposant d'autorització sectorial i/o autorització ambiental integrada, han de ser objecte de vigilància postclausura una vegada finalitzada la seua explotació. En aquests casos, es comprovarà el compliment de les condicions establides en el Pla de vigilància i control postclausura d'acord amb les previsions sobre aquesta qüestió contingudes en el Reial decret 646/2000.  
En tot cas, des del Servei d'Inspecció Mediambiental, es facilitarà als agents una llista d'instal·lacions objecte d'inspecció, així com una llista de comprovació. Podran dur-se a terme també sessions formatives (teoricopràctiques) en cas que es considere necessari.  
  
6.2.3 Subprograma d'inspecció de gestors de residus perillosos  
Amb aquest subprograma d'inspecció es pretén realitzar una labor de control i vigilància a càrrec dels efectius del SEPRONA, això és, realitzar una campanya d'inspecció, sense periodicitat preestablida, però que de manera continuada es controle l'activitat de la instal·lació, a fi de detectar possibles irregularitats en la gestió dels residus perillosos i, si és el cas, vigilar l'adopció de les mesures correctores encaminades a esmenar la irregularitat detectada.  
Aquesta funció de vigilància i control comprendria l'alçament d'actes-denúncia en cas que s'observe i es comprove una possible comissió d'infraccions administratives establides per la normativa mediambiental aplicable, requeriments en el cas que es mantinga en el temps sense adoptar mesures correctores, i la remissió al Servei d'Inspecció Mediambiental, per a, si és el cas, incoar el corresponent expedient sancionador.  
El Servei d'Inspecció Mediambiental facilitarà als agents del Servei de Protecció de la Naturalesa (SEPRONA) de la Guàrdia Civil una llista de les instal·lacions objecte d'inspecció, així com una llista de comprovació de les instal·lacions amb les característiques següents:  
  
- Inspecció in situ en instal·lacions autoritzades per a la gestió (emmagatzematge, transport, operacions de tractament, i/o valorització, etc.) de residus perillosos.  
- Comprovació del grau de compliment de la normativa mediambiental en matèria de residus. Així mateix, la vigilància en el compliment de les condicions particulars imposades a la instal·lació, relatives a les operacions de tractament i gestió dels residus perillosos.  
  
  
7. Activitat inspectora  
L'activitat inspectora té com a finalitat comprovar que les instal·lacions sotmeses al règim d'intervenció de l'autorització ambiental integrada (AAI) compleixen els condicionants establits, realitzen els autocontrols, promouen la utilització de les millors tecnologies, utilitzen l'energia de manera eficaç i adopten les mesures necessàries per a evitar la contaminació de l'aigua, l'aire i el sòl i, al seu torn, previndre accidents greus, informar i aconseguir que les entitats explotadores coneguen les disposicions normatives vigents i la repercussió ambiental de les seues activitats. Amb la inspecció presencial s'aconsegueix un contacte més directe amb el titular de la instal·lació i s'incentiva la seua responsabilitat en la correcta gestió ambiental de les instal·lacions.  
  
Les visites in situ, juntament amb la inspecció del compliment de les obligacions d'aportació documental de les instal·lacions d'acord amb l'autorització ambiental, permeten completar i actualitzar la informació disponible de cada instal·lació, així com avaluar l'eficàcia dels requisits vigents en matèria d'autoritzacions, permisos o llicències, determinar la necessitat de millorar o modificar els requisits establits i completar l'avaluació de riscos mediambientals. La inspecció documental es reforça amb la nova versió del Visor cartogràfic de la Generalitat Valenciana.  
Les instal·lacions objecte d'activitat inspectora per a l'exercici 2023:  
1. Instal·lacions amb autorització ambiental integrada, incloses en l'annex I de l'RDL 1/2016, de 16 de desembre, pel qual s'aprova el text refós de la Llei de prevenció i control integrats de la contaminació, així com la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
  
2. Les instal·lacions autoritzades per a l'eliminació de residus mitjançant depòsit en abocador que, fins i tot no disposant d'autorització ambiental integrada, es troben en explotació i que han de ser inspeccionades amb caràcter triennal, en aplicació del Reial decret 646/2020, de 7 de juliol, pel qual es regula l'eliminació de residus mitjançant depòsit en abocador.  
3. Els abocadors que, trobant-se en fase de segellament i clausura, han de continuar sent objecte d'inspecció, d'acord amb l'esmentat reial decret.  
4. Instal·lacions que desenvolupen activitats potencialment contaminadores en matèria de qualitat ambiental (principalment producció i gestió de residus i emissions atmosfèriques). Així, com a part d'aquest programa d'inspecció per a 2023 s'inclourà la inspecció d'instal·lacions que, fins i tot no requerint autorització ambiental integrada, estiguen subjectes a autorització sectorial.  
Per a determinar el nombre d'instal·lacions que s'han d'inspeccionar en l'anualitat 2023, es tenen en compte els factors següents:  
1. Protocol d'actuació  
Per a la realització de les inspeccions prefixades dins del programa d'inspecció per a 2023, s'estableix el següent protocol d'actuació:  
  
a) Planificació:  
- Planificació de la inspecció, recopilació d'informació i estudi de la documentació i antecedents relatius a l'expedient de concessió de l'AAI, memòries anuals de residus, declaració PRTR, així com de la documentació lliurada pel titular en compliment de les obligacions.  
  
- Elaboració de llistes control, organització dels mostrejos, comprovació de tots els condicionants imposats en l'AAI, i requisits legals aplicables en matèria mediambiental, que en faciliten la comprovació durant la visita d'inspecció.  
b) Visita in situ:   
Visita o visites a les instal·lacions de la mercantil en funció de la complexitat de la instal·lació, per a comprovar el compliment dels condicionants de l'autorització ambiental integrada. Revisió documental de l'empresa relativa als autocontrols periòdics obligatoris. Formalització de la fitxa elaborada per a l'avaluació del risc mediambiental.  
  
c) Redacció i signatura, si és el cas, de l'acta d'inspecció:  
Alçament de l'acta d'inspecció, recollida de dades, disposició de llicències ambientals o altres anàlogues, dels aspectes més rellevants de la instal·lació i possibles efectes ambientals per emissió a l'atmosfera, residus, aigües residuals, soroll i contaminació del sòl. Recollida d'antecedents, incidents, observacions, resultats de la inspecció, observacions.  
  
d) Elaboració d'informe i remissió a l'interessat, en el termini de dos mesos des de la inspecció. S'hi inclouran les conclusions de la inspecció relatives al grau de compliment dels condicionants de l'autorització ambiental integrada, i es podran incorporar requeriments de l'Administració, que permeten completar aspectes que faciliten una valoració correcta de la inspecció.  
e) Un extracte de l'informe final d'inspecció, segons el format aprovat per REDIA, es publicarà en el termini de quatre mesos en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica, amb les úniques limitacions contingudes en la normativa que regula el dret de l'accés del públic a la informació mediambiental.  
f) La identificació d'incompliments constatats a conseqüència de la inspecció presencial i la comprovació documental, amb independència de la seua rellevància, pot motivar la instrucció d'un expedient sancionador.  
2. Programació prevista i recursos disponibles  
Amb base al protocol d'actuació establit per a la realització de les inspeccions presencials prefixades, s'ha realitzat un càlcul mitjà i aproximat del temps de la duració del procediment de la inspecció, des de l'estudi previ de la documentació fins a l'elaboració de l'informe final a publicar.  
En aquesta previsió, es té en compte el nombre d'inspectors/ores adscrits al Servei d'Inspecció Mediambiental i es dissenya comptant amb el suport del personal tècnic adscrit a la resta de serveis de la Direcció General de Qualitat i Educació Ambiental.  
  
  
Fases d'una inspecció Nre. jornades/  
inspector/a Nre. inspectors/ores participants Total nre. de jornades necessàries  
Anàlisi prèvia de documentació 4 1 4  
Visita a les instal·lacions 2 2 4  
Elaboració d'acta i informe posterior 8 1 8  
TOTAL 16  
  
  
En la taula, s'especifica el nombre de jornades i participants en la inspecció d'una instal·lació amb autorització ambiental integrada, que determina el temps mitjà necessari per a dur-la a terme.  
Amb aquestes dades, es realitzen les estimacions, per a determinar el nombre d'inspeccions que es poden realitzar, d'acord amb el nombre d'efectius de què es disposa i el càlcul de temps de dedicació per a cada inspecció.  
El Programa d'inspecció 2023 s'elabora amb la previsió de poder arribar a una dedicació a la inspecció prefixada, pels inspectors/ores d'aquest servei, del 50 % de la jornada laboral.  
El volum més gran d'instal·lacions es concentra en l'epígraf 3, «Indústries minerals» amb 175 instal·lacions. L'epígraf 9, «Indústria agroalimentària i explotacions ramaderes», també té un volum important d'instal·lacions, amb un total de 143.  
  
8. Mitjans i recursos disponibles  
La inspecció ambiental de control de seguiment en les àrees de «prevenció ambiental, contaminació atmosfèrica i sorolls» o «control i producció dels residus» abasta instal·lacions industrials i ramaderes sotmeses a règim d'autorització ambiental en aquesta comunitat, i altres instal·lacions sotmeses a autoritzacions sectorials (gestors de residus o per figurar en el Catàleg d'activitats potencialment contaminants de l'atmosfera CAPCA). Les labors d'inspecció poden estar ajudades pels agents mediambientals per a dur a terme labors de control del territori, aspectes concrets relacionats amb inspeccions i el desenvolupament de campanyes. Actualment, tant en serveis centrals com en serveis territorials, el personal amb funcions assignades en l'àmbit de la inspecció desenvolupa diverses funcions a més d'aquesta, relacionades amb la tramitació d'expedients en règim d'autorització ambiental. Per tant, les actuacions programades per a 2023 estan ajustades als recursos de personal existents.  
  
8.1. Recursos personals  
La Direcció General de Qualitat i Educació Ambiental s'estructura en dues subdireccions generals. Correspon a la Subdirecció General de la Inspecció Mediambiental planificar, dirigir, coordinar i supervisar l'activitat del servei i les unitats administratives sota la seua dependència. Específicament, al Servei d'Inspecció Mediambiental li correspon exercir les funcions d'inspecció, vigilància i control en matèria de medi ambient, atribuïdes a la Direcció General, en particular la proposta del Pla i el Programa anual d'inspecció en matèria de qualitat ambiental. La inspecció ambiental de control de seguiment en les àrees de «prevenció ambiental, contaminació atmosfèrica i sorolls» o «control i producció de residus» abasta instal·lacions industrials i ramaderes sotmeses a règim d'autorització ambiental en aquesta comunitat, i altres instal·lacions sotmeses a autoritzacions sectorials (gestors de residus o per figurar en el Catàleg d'activitats potencialment contaminants de l'atmosfera-CAPCA).  
El Servei d'Inspecció Mediambiental compta amb un cap de servei, dos caps de secció, quatre tècnics jurídics, un equip inspector adscrit al servei compost per dotze tècnics que desenvolupen les funcions d'inspecció ambiental, la realització d'inspeccions in situ a instal·lacions industrials i ramaderes amb potencial contaminant, amb la finalitat de controlar els efectes de la seua activitat i l'impacte que aquestes tenen sobre els medis receptors (atmosfera, aigua i sòl), i activitats i instal·lacions de producció i gestió de residus perillosos i no perillosos i cinc administratius per a les tasques de gestió.  
Les direccions territorials, en coordinació amb aquesta direcció general, d'acord amb el que disposa el títol III del Decret 176/2020, de 30 d'octubre, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, poden encomanar al seu personal les activitats de control previstes en el programa. Aquestes labors d'inspecció poden estar ajudades pels agents mediambientals per a dur a terme labors de control del territori, així com aspectes concrets relacionats amb inspeccions i desenvolupament de campanyes.  
La realització d'aquestes inspeccions té una dificultat tècnica important, ja que implica la necessitat d'analitzar complexos processos industrials i requereix conéixer totes les possibles repercussions ambientals que es poden derivar d'aquests processos, atés que les inspeccions a les activitats IPPC abasten totes les instal·lacions d'aquestes activitats amb potencial d'impacte, no només sobre un vector ambiental com ara l'atmosfera, les aigües o el sòl, sinó sobre tots aquests.  
  
Aquesta complexitat tècnica s'agreuja per la nombrosa i canviant legislació ambiental objecte de control, fet que requereix que aquest personal desenvolupe una labor contínua de formació, actualització i estudi de la nova normativa ambiental que resulta aplicable a les inspeccions. Davant de la complexitat que presenten les inspeccions d'instal·lacions amb autorització ambiental integrada, en què es comproven condicions que responen a diferents àrees ambientals, es podrà comptar amb un assessorament multidisciplinari dels funcionaris/àries adscrits als serveis de Protecció de l'Atmosfera, Prevenció i Control Integrat de la Contaminació, Residus, Gestió d'Espais Naturals Protegits, Planificació de Serveis Hidràulics i Qualitat de les Aigües, entre d'altres.  
  
D'altra banda, aquest Servei d'Inspecció Mediambiental s'encarrega de l'emissió d'informes, de la tramitació dels recursos interposats contra els actes i els acords adoptats en l'exercici d'aquestes funcions, així com la formació i la informació en matèria sancionadora, en particular als agents de l'autoritat i a altres administracions públiques.  
  
Una mostra més de responsabilitat i repercussió del treball d'aquest personal, i de la qual cal fer esment, és la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient (incorpora les directives 2002/4/CE i 2003/35/CE), els informes d'inspecció han de posar-se a la disposició del públic, entre altres per mitjans electrònics, informàtics i telemàtics, respectant sempre les garanties i els requisits establits en les normes de procediment administratiu i confidencialitat, article 6 de la Llei 6/2014, de 25 de juliol, de prevenció qualitat i control ambiental de les activitats a la Comunitat Valenciana.  
  
Actualment, tant en Serveis Centrals com en les direccions territorials, el personal amb funcions assignades en l'àmbit de la inspecció desenvolupa diverses funcions a més de la inspecció i l'emissió d'informes, com són les relacionades amb la tramitació d'expedients, dels recursos interposats contra els actes i els acords adoptats en l'exercici d'aquestes funcions, així com la formació i la informació en matèria sancionadora, en particular als agents de l'autoritat i a altres administracions públiques. Per tant, les actuacions programades per a 2023 estan ajustades als recursos de personal existent, per no haver-se incrementat per a aquest exercici.  
8.2. Coordinació amb altres autoritats i personal  
Per a l'efectivitat de les inspeccions, és important la col·laboració i la coordinació, i el personal inspector compta habitualment amb la participació d'un altre personal que du a terme tasques importants de suport específic, com ara personal tècnic de la mateixa Administració autonòmica o de l'Administració local, personal de les Forces i Cossos de Seguretat de l'Estat, personal d'administracions hidràuliques o personal d'empreses públiques o d'organismes de control autoritzat, fet que determina més complexitat en l'acompliment d'aquestes inspeccions ambientals.  
El 21 de desembre de 2022 es va signar un conveni de col·laboració i coordinació entre la Secretaria d'Estat de Seguretat (Direcció General de la Guàrdia Civil) en representació del Ministeri de l'Interior i la Generalitat Valenciana a través de la Conselleria d'Agricultura, Desenvolupament Rural, Emergència Climàtica i Transició Ecològica, per a la protecció mediambiental, agrícola i pesquera a la Comunitat Valenciana (BOE 13, 16.01.2023).  
Està previst mantindre un contacte directe amb les administracions implicades en els diferents tipus d'inspeccions ambientals, a fi d'establir de manera coordinada la prioritat de control i el seguiment de les campanyes d'inspecció en totes les fases de la inspecció: planificació, inspecció in situ i seguiment posterior.  
A aquest efecte, s'establiran uns protocols d'actuació que inclouran la formació específica del personal inspector segons l'àmbit d'aplicació de la campanya, l'elaboració de fitxes per a la realització de les visites i els procediments d'actuació previs a la seua remissió al Servei d'Inspecció Mediambiental adscrit a la Subdirecció General de la Inspecció Mediambiental, que elaborarà l'informe final i, si és el cas, iniciarà el corresponent expedient sancionador.  
A la Comunitat Valenciana, per a l'execució del programa i les campanyes específiques d'inspecció es compta amb:  
- Personal inspector i tècnics jurídics de la Direcció General de Qualitat i Educació Ambiental.  
- Personal tècnic i agents mediambientals de les direccions territorials d'Alacant, Castelló i València de la Conselleria d'Agricultura, Desenvolupament Rural, Emergència Climàtica i Transició Ecològica, amb funcions en matèria de qualitat ambiental.  
- Tècnics de l'Entitat Pública de Sanejament d'Aigües Residuals i de les confederacions hidrogràfiques del Xúquer, el Segura i l'Ebre.  
- Funcionaris de la Unitat del Cos Nacional de Policia adscrita a la Comunitat Valenciana.  
- Agents del Servei de Protecció de la Naturalesa (SEPRONA) de la Guàrdia Civil.  
- Policia Local de les entitats locals.  
La coordinació entre la Comunitat Valenciana i altres comunitats autònomes i/o amb el Ministeri per a la Transició Ecològica i Repte Demogràfic (MITERD) estarà assegurada a través de la Xarxa d'Inspecció Ambiental (REDIA). En l'àmbit europeu, la Xarxa de la Unió Europea per a Aplicació i Compliment de la Legislació Ambiental (Xarxa IMPEL), la finalitat d'intercanviar informació en matèria d'implantació, aplicació i compliment de la legislació ambiental.  
Finalment, en matèria de qualitat de l'aire, es treballarà en coordinació amb la Xarxa de Vigilància i Control de Qualitat de l'Aire, adscrita a la Direcció General de Qualitat i Educació Ambiental i es podrà comptar amb les entitats col·laboradores acreditades, inscrites en el Registre d'entitats col·laboradores en matèria de qualitat ambiental (ECMCA), regulat en el Decret 22/2015, de 13 de febrer, del Consell, pel qual es regulen les funcions i el Registre d'entitats col·laboradores en matèria de qualitat ambiental de la Comunitat Valenciana.  
  
9. Actuacions de millora contínua i creació de capacitat  
9.1. Objectius generals  
Un dels objectius del Pla d'inspecció 2022-2026 és la formació contínua del personal inspector, agents mediambientals, agents del SEPRONA i funcionaris de la Unitat del Cos Nacional de Policia adscrita a la Comunitat Valenciana. La complexitat d'algunes activitats industrials i ramaderes requereix una adequada competència tècnica del personal d'inspecció. En aquest sentit, es té previst potenciar la realització de processos de formació.  
Amb la recent entrada en vigor de la Llei 7/2022, de 8 d'abril, de residus i sòls contaminats per a una economia circular, i de la Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana, s'està revisant i actualitzant la normativa, així com elaborant noves relacions i llistes de comprovació específiques adequades al tipus d'instal·lació a inspeccionar, amb la finalitat de garantir la qualitat i l'homogeneïtat en la recollida d'informació i documentació.  
  
El Pla d'inspecció ambiental de la Comunitat Valenciana recull els següents objectius generals per a la millora contínua de la capacitat d'inspecció:  
- Formació permanent del personal que integra el sistema d'inspecció.  
- Harmonització de criteris entre els diferents òrgans administratius que participen en les tasques d'inspecció, mitjançant l'ús de protocols específics i documents de suport.  
- Millora en la interconnexió i l'intercanvi d'informació entre els inspectors ambientals i col·laboració amb altres entitats i organitzacions amb competències en inspecció ambiental.  
- Millora dels sistemes d'informació.  
9.2. Els objectius específics i actuacions  
Els objectius anteriors que es desenvoluparan a través de les actuacions següents:  
- Activitat formativa especifica en matèria d'inspecció del personal tècnic i agents mediambientals.  
- Elaboració d'un formulari de control per al control de les memòries anuals de gestió de les plantes d'RCD, així com una llista de control per a les inspeccions in situ.  
- Elaborar un formulari de control per al control de les memòries anuals de gestió de gestors autoritzats.  
- Elaboració, actualització i millora continuada de les llistes control per a les inspeccions, dels protocols d'actuació i documents de suport per a la inspecció in situ utilitzats en el marc del Programa d'inspecció 2022, amb la finalitat de corregir les deficiències posades de manifest durant el desplegament del programa.  
- Realització de seguiment de protocols d'actuació per a l'execució i el desenvolupament de les inspeccions in situ a les instal·lacions previstes en els tres subprogrames.  
- Realització de seguiment de protocols d'actuació per a l'execució i el desplegament de campanyes d'inspecció in situ pels agents mediambientals a granges avícoles i porcines.  
- Millora en la interconnexió i l'intercanvi d'informació entre els inspectors ambientals i col·laboració amb altres entitats i organitzacions amb competències en inspecció ambiental.  
- Jornades de treball i reunions.  
- Implementació i actualització de la nova normativa estatal i autonòmica en l'aplicació informàtica (MASTIN) utilitzada en l'elaboració d'informes i procediments establits.  
- Actualització, millora i ampliació dels continguts de la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica, en matèria de disciplina ambiental, règim de control i inspecció d'activitats i el règim sancionador aplicable.  
  
10. Sistema de seguiment, avaluació i gestió de la informació del programa  
El seguiment i l'avaluació d'aquest programa per a 2023 es realitzaran mitjançant una memòria d'actuacions, que s'elaborarà en el primer trimestre de 2024, amb les dades obtingudes en les inspeccions i en les diferents actuacions realitzades en la seua execució. Les conclusions extretes han de servir per a conéixer millor el grau de compliment de la normativa ambiental i de les condicions establides en les autoritzacions ambientals concedides per part de les empreses, així com detectar els problemes que s'hagen pogut generar durant el desenvolupament del Programa d'inspecció per a millorar l'eficàcia i l'eficiència de l'actuació inspectora. També aportarà informació sobre l'eficàcia dels requisits i els condicionaments imposats en les autoritzacions ambientals integrades per a preservar el medi ambient.  
  
La memòria es farà pública a través de la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica, en compliment de la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient (incorpora les directives 2003/04/CE i 2003/35/CE).  
Complint el que disposa l'article 7 de la Llei 6/2014, de 25 de juliol, de prevenció, qualitat i control ambiental de les activitats a la Comunitat Valenciana, els informes d'inspecció es posaran a la disposició del públic, entre altres, per mitjans electrònics, informàtics i telemàtics, respectant sempre les garanties i els requisits establits en les normes de procediment administratiu i confidencialitat.  
  
El seu contingut inclourà els indicadors de seguiment que es detallen en cadascuna de les actuacions del programa d'inspecció, que poden ser de dos tipus:  
a) Indicadors de l'activitat inspectora. Proporcionen informació sobre el grau d'execució de les inspeccions del programa i la seua evolució temporal, i permeten conéixer si el sistema d'inspecció és adequat.  
  
Aquests indicadors sintetitzen la informació sobre el nombre d'inspeccions, el temps de realització i les desviacions del nombre d'inspeccions programades; amb això es pretén avaluar els resultats a fi que permeten valorar l'eficàcia i l'eficiència de la intervenció administrativa. Per a fer-ho, s'empraran els indicadors d'activitat següents:  
1. Nombre d'inspeccions anuals realitzades.  
2. Percentatge d'actuacions dutes a terme en relació amb el que s'ha programat.  
3. Nombre de fitxes d'avaluació de riscos realitzades.  
4. Nombre de dies invertits per a la realització de cada inspecció.  
b) Indicadors dels resultats. Proporcionen informació per a avaluar el grau de compliment de la normativa i d'altres objectius específics del programa, així com del compliment dels condicionants en matèria de qualitat ambiental i de millores ambientals. Informació de la influència de les inspeccions en l'increment del compliment de la normativa mediambiental, dels condicionants i la reducció del risc potencial a fi de quantificar i avaluar resultats. Per a avaluar els resultats de les inspeccions realitzades i les verificacions ambientals, s'utilitzaran els següents indicadors de resultats:  
  
1. Compliment de la normativa: nombre d'instal·lacions a les quals s'ha iniciat un procediment sancionador després de la inspecció.  
2. Percentatge d'instal·lacions amb inici d'expedient sancionador, respecte del total inspeccionat.  
3. Nombre d'instal·lacions que han implementat millores mediambientals significatives després de la visita d'inspecció.  
4. Nombre de sol·licituds de mesures correctores que no deriven en la incoació de procediment sancionador.